钦定古今图书集成/明伦汇编/官常典/第501卷 > 焦继勋
## 钦定古今图书集成/明伦汇编/官常典/第501卷 > 焦继勋

按《宋史》本传：“继勋，字成绩，许州长社人。少读书有大
志，尝谓人曰：‘大丈夫当立功异域，取万户侯，岂能孜孜事笔砚哉’！遂弃其业，游三晋间，为轻侠，以饮博为
务。晋祖镇太原，继勋以儒服谒见，晋祖与语悦之，留
帐下。天福初，授皇城兼宫苑使，迁武德使。安重荣反，
镇州，安从进自襄阳举兵为应，晋祖命继勋督诸将”
进讨。至唐州南，遇从进军万馀，设伏击败之，禽其牙
将安洪义、鲍洪等五十馀人，得“山南东道印”，从进单
骑奔还。从进弟从贵率兵千馀人援均州刺史蔡行
遇，继勋杀其众七百，生禽百获，从贵断腕，放入城中，
从进自此不能复镇。继勋以功就拜齐州防御使。少
帝即位，从进平，藉继勋威名镇之，徙襄阳防御使，岁
馀，入为右千牛卫大将军，拜宣徽北院使，迁南院使。
西人寇边，朝议发师致讨，继勋抗疏请行。拜秦州观
察使兼诸蕃水陆转运使。既至，推恩信、设方略招诱，
诸郡酋长相率奉玉帛牛酒乞盟，边境以安。俄徙知
陕州，就迁保义军兵马留后。汉初，凤翔军校阳彦昭
据城叛，命继勋率师讨之，以功授保大军节度。召入，
会汉祖幸大名，留为京城右厢巡检使，俄改右羽林
统军。隐帝末，命继勋领兵北征。及周祖举兵向关，继
勋奉隐帝逆战于留子陂，战不利，遂归周祖。广顺初，
改右龙武统军。世宗征淮南，为左厢排阵使，又改右
羽林统军、左屯卫上将军，以战功拜彰武军节度。宋
初，召为右金吾卫上将军，改右武卫上将军。乾德三
年，权知延州。四年，判右街仗。杜审琼卒，命继勋代之。
时向拱为西京留守，多饮燕，不省府事，群盗白日入
都市劫财，拱被酒不出捕逐。太祖选继勋代之，月馀，
京城肃然。太祖将幸洛，遣庄宅使王仁珪、内供奉官
李仁祚部修洛阳宫，命继勋董其役。车驾还，嘉其干
力，召见褒赏，以为彰德军节度，仍知留府事，仁珪领
义州刺史，仁祚为八作副使。继勋以太平兴国三年
卒，年七十八，赠太尉。继勋猎涉史传，颇达治道，所至
有善政。然性吝啬，多省公府用度，时论少之。子守节。